## Rješenje Agencije za zaštitu tržišnog natjecanja klasa: UP/I 430-01/2006-02/25 od 7. rujna 2006.

### NN 116/2006 (30.10.2006.), Rješenje Agencije za zaštitu tržišnog natjecanja klasa: UP/I 430-01/2006-02/25 od 7. rujna 2006.

# AGENCIJA ZA ZAŠTITU TRŽIŠNOG NATJECANJA

**2610**

Agencija za zaštitu tržišnog natjecanja na temelju članka 5. i članka 13. stavak
4. Zakona o državnim potporama (»Narodne novine« broj 140/05), u upravnom
postupku donošenja odobrenja na Prijedlog Odluke o davanju državnog jamstva
Hrvatskoj banci za obnovu i razvitak za kreditiranje nastavka tehnološke obnove
Uljanik Brodogradilišta d.d. Pula, pokrenutom na temelju zahtjeva Ministarstva
gospodarstva, rada i poduzetništva Republike Hrvatske sa sjedištem u Zagrebu,
Ulica grada Vukovara 78, na temelju odluke Vijeća za zaštitu tržišnog
natjecanja, sa 67. sjednice održane 7. rujna 2006., donosi sljedeće

## RJEŠENJE

I. Utvrđuje se da Prijedlog Odluke o davanju državnog jamstva Hrvatskoj banci za
obnovu i razvitak za kreditiranje nastavka tehnološke obnove Uljanik
Brodogradilišta d.d. Pula nije potpora u smislu odredbi Zakona o državnim
potporama.
II. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 15.
svibnja 2006., od Ministarstva gospodarstva, rada i poduzetništva Republike
Hrvatske sa sjedištem u Zagrebu, Ulica grada Vukovara 78 (dalje: Ministarstvo)
zahtjev za davanje mišljenja na Prijedlog Odluke o davanju državnog jamstva
Hrvatskoj banci za obnovu i razvitak (dalje: HBOR) za kreditiranje nastavka
tehnološke obnove Uljanik Brodogradilišta d.d. iz Pule, Flaciusova 1 (dalje:
Uljanik Brodogradilišta d.d.) u iznosu od 9.000.000,00 eura, od 19. travnja
2006., klasa: 310-14/16-01/33, urbroj: 526-03/03/2-06-3.
Na prijedlog akta koji sadrži pojedinačnu državnu potporu, u konkretnom slučaju,
državno jamstvo, iz članka 3. stavka 3. Zakona o državnim potporama (»Narodne
novine« 140/05; dalje ZDP), Agencija donosi rješenje iz članka 13. ZDP-a, a ne
mišljenje.
Kako zaprimljena dokumentacija nije bila dovoljna za donošenje rješenja,
Agencija je, sukladno članku 9. stavak 1. i 2. ZDP-a, zatražila dodatne podatke
i dokumentaciju.
Zahtjevom klasa: UP/I 430-01/2006-02/25, urbroj: 580-03-06-54-03 od 12. lipnja
2006. zatraženo je od Ministarstva prijedlog Ugovora o kreditu između
poduzetnika Uljanik Brodogradilišta d.d. i HBOR-a. Traženu dokumentaciju
poduzetnik Uljanik d.d. dostavio je Agenciji podneskom od 20. lipnja 2006.
Zahtjevom klasa: 430-01/2006-02/25, urbroj: 580-03-06-54-12 od 4. srpnja 2006.,
zatraženo je od Ministarstva da smanji iznos jamstva na 80 posto iznosa kredita,
te da dostavi podatak o iznosu jednokratne naknade koju je poduzetnik Uljanik
Brodogradilište d.d. dužan uplatiti u korist Državnog proračuna Republike
Hrvatske (dalje: DPRH) prije izdavanja Izjave o jamstvu.
Prijedlog odluke o davanju državnog jamstva HBOR-u za kreditiranje nastavka
tehnološke obnove poduzetnika Uljanik Brodogradilište d.d. u kojoj je iznos
jamstva prvotno pokrivao cjelokupni kredit u iznosu od 9.000.000 eura u kunskoj
protuvrijednosti, smanjen je s navedenog iznosa od 9.000.000 eura na iznos od
7.200.000 Eura u kunskoj protuvrijednosti i dostavljen je Agenciji 12. srpnja
2006. dopisom Ministarstva klasa: 310-14/05-01/44, urbroj: 526-03-03/1-06-7 od
10. srpnja 2006.
Podatak o iznosu naknade koju je poduzetnik Uljanik Brodogradilište d.d. dužan
uplatiti u DPRH dostavljen je podneskom od 13. srpnja 2006.
Osim navedenog, poduzetnik Uljanik Brodogradilište d.d. dostavio je i rezultate
poslovanja za 2005. godinu i za razdoblje od 1. siječnja do 31. svibnja 2006.,
revidirano Godišnje izvješće za 2005. godinu, te podatke o obvezama poduzetnika
na dan 31. prosinca 2005. s osnove financijskih kredita, izdanih avansnih
garancija i s osnove otvorenih akreditiva inozemnim dobavljačima iz okvirnih
linija odobrenih kod poslovnih banaka.
Agencija je tijekom postupka uputila 19. lipnja 2006. zahtjeve u pet poslovnih
banaka od kojih je zatražen podatak o tržišnoj cijeni jamstva koje zaračunavaju
klijentima, odnosno podatak o kriterijima i uvjetima koje mora ispunjavati
poduzetnik u sektoru brodogradnje da bi dobio kredit bez državnog jamstva, te
uvjete u slučaju odobrenja kredita uz državno jamstvo. Navedeni zahtjev odnosio
se isključivo na uvjet kreditiranja u sektoru brodogradnje.
Četiri poslovne banke odgovorile su na dopis, ali bez navođenja konkretnih
kriterija i mjerila koje koriste za obračun tržišne cijene kredita, tako da
Agenciji nisu bili dostupni komparativni podaci o tržišnoj cijeni kredita u
slučaju kada se za isti izdaje državno jamstvo, odnosno tržišnoj cijeni kredita
koji nije pokriven izdanim državnim jamstvom.

2. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza
utvrđene su sljedeće činjenice:

*2.1. Prijedlog Odluke Vlade Republike Hrvatske o davanju državnog jamstva HBOR-u*

Prijedlogom Odluke Vlade Republike Hrvatske (dalje: Prijedlog Odluke),
dostavljen uz zahtjev Ministarstva od 19. travnja 2006., zatraženo je davanje
državnog jamstva HBOR-u za kreditiranje nastavka tehnološke obnove Uljanik
Brodogradilišta d.d., na cjelokupni iznos kredita u iznosu od 9.000.000 eura u
kunskoj protuvrijednosti.
Kredit se odobrava na rok od deset godina, što uključuje i dvije godine počeka
uz kamatnu stopu od četiri posto godišnje. Prva rata kredita dospijeva na
naplatu 31. prosinca 2008., a kredit će se otplaćivati u 32 jednake tromjesečne
rate.
Za osiguranje povrata kredita poduzetnik Uljanik Brodogradilište d.d. izdat će
20 trasiranih i akceptiranih bjanko-mjenica uz klauzulu »bez protesta« s
mjeničnim očitovanjem i 20 bjanko-zadužnica s pojedinačnim iznosom od
1.000.000,00 kuna.
S obzirom da je predviđeno državno jamstvo pokrivalo cjelokupni iznos kredita,
Agencija je zahtjevom navedenim u točki 1. Obrazloženja ovog rješenja zatražila
od Ministarstva da smanji iznos državnog jamstva na 80 posto vrijednosti
kredita.
Naime jedan od uvjeta, prilikom ocijene predstavlja li državno jamstvo državnu
potporu, sukladno članku 74. stavku 1. alineji 4 Uredbe o državnim potporama
(»Narodne novine« broj 121/03; dalje: Uredba), je i uvjet da državno jamstvo ne
pokriva više od 80 posto određene financijske obveze. Spomenuta odredba Uredbe
primjenjuje se temeljem članka 10. Uredbe o državnim potporama (»Narodne novine«
broj 50/06), koja je stupila na snagu 13. svibnja 2006.
Ostali uvjeti određeni člankom 74. stavkom 1. Uredbe jesu:
– da korisnik zajma nije u financijskim teškoćama,
– da korisnik zajma može na financijskom tržištu dobiti zajam po tržišnim
uvjetima bez posredovanja države,
– da je državno jamstvo povezano s određenom financijskom transakcijom,
ograničeno po visini i po vremenu trajanja,
– da državno jamstvo ne pokriva više od 80 posto određene financijske obveze,
– da se za državno jamstvo zaračunava tržišna cijena.
Novi izmijenjeni Prijedlog odluke Vlade Republike Hrvatske, Ministarstvo je
dostavilo Agenciji dopisom opisanim u točki 1. obrazloženje ovog rješenja.
Iz izmijenjenog Prijedloga odluke proizlazi da državno jamstvo HBOR-u
namijenjeno za kreditiranje nastavka tehnološke obnove poduzetnika Uljanik
Brodogradilišta d.d. iznosi 7.200.000,00 eura u kunskoj protuvrijednosti,
odnosno da ne pokriva više od 80 posto cjelokupnog iznosa kredita.
Ostali uvjeti kredita su ostali isti, osim što je poduzetnik Uljanik
Brodogradilište d.d. za osiguranje povrata kredita za preostalih 20 posto
(1.800.000 eura) upisao zalog na vlastitoj opremi u korist HBOR-a.

*2.2. Poduzetnik Uljanik Brodogradilište d.d.*

Uvidom u službene web-stranice sudskog registra utvrđeno je da je poduzetnik
Uljanik Brodogradilište d.d. upisan u registru Trgovačkog suda u Pazinu pod
matičnim brojem 040018622, i pripada grupi Uljanik d.d. koja je registrirana u
registru trgovačkog suda u Pazinu pod matičnim brojem 040016740.
Poduzetnik Uljanik Brodogradilište d.d. predstavlja proizvodno društvo grupe
Uljanik d.d. Temeljni kapital poduzetnika iznosi 388.857.000,00 kuna, a
podijeljen je na 648.095 dionica nominalne vrijednosti 600,00 kuna.
Većinski udio u temeljnom kapitalu poduzetnika Uljanik Brodogradilište d.d. ima
Republika Hrvatska.
Između ostalog, poduzetnik Uljanik Brodogradilište d.d., registriran je za
gradnju i popravak brodova i čamaca, te proizvodnju metalnih konstrukcija i
dijelova.
Poduzetnik Uljanik brodogradilište d.d. na dan 31. srpanj 2006. zapošljava 2.063
djelatnika. S obzirom na to da poduzetnik Uljanik Brodogradilište d.d.
zapošljava više od 250 radnika, da ostvaruje ukupni godišnji prihod veći od
60.000.000,00 kuna i da mu je vrijednost Bilance veća od 30.000.000,00 kuna,
isti sukladno članku 2. stavak 1. Zakona o poticanju razvoja malog gospodarstva
(»Narodne novine« broj 29/2005), te članka 16. Zakona o računovodstvu (»Narodne
novine« 90/92), spada u kategoriju velikih poduzetnika.

*2.3. Analiza poslovanja poduzetnika Uljanik Brodogradilište d.d.*

Sukladno podacima iz financijskih izvješća poduzetnika za 2003. i 2004. utvrđeno
je da je poduzetnik Uljanik Brodogradilište d.d. u tim godinama poslovao s
dobiti koja je u 2003. iznosila 817.645,00 kuna, a u 2004. godini 480.923,00
kuna, što je prikazano u Tablici 1.
U 2005., poduzetnik je ostvario gubitak u poslovanju u iznosu od 259.391.794
kuna, jer su iskazani ukupni rashodi u odnosu na 2004. porasli za 28 posto, dok
je porast ukupnog prihoda iznosio 9 posto.

*Tablica 1*. FINANCIJSKI REZULTAT POSLOVANJA ZA RAZDOBLJE 2003. – 2005. I ZA I. –
V. 2006. U KUNAMA

|  |  |  |  |  |  |  |  |
| --- | --- | --- | --- | --- | --- | --- | --- |
| Rb | Opis | Ostvareno  2003. | Ostvareno  2004. | Ostvareno  2005. | Ostvareno  I. – V. 2006. | Indeks 05/03 | Indeks  05/04 |
| 1. | Ukupni prihodi | 1.389.882.476 | 1.365.387.221 | 1.492.334.697 | 682.838.758 | 107,37 | 109,30 |
| 2. | Ukupni rashodi | 1.389.064.831 | 1.364.906.299 | 1.751.726.491 | 638.697.836 | 126,11 | 128,34 |
| 3. | Dobit prije oporezivanja / Gubitak | 817.645 | 480.923 | -259.391.794 | 44.140.922 | - | - |

Najveći dio gubitka iz 2005., prema navodima poduzetnika
Uljanik Brodogradilište d.d., odnosi se na troškove poslovanja na koje
poduzetnik nije mogao utjecati, kao što je pad tečaja USD u odnosu na euro i
kunu, te višestruko povećanje cijene čelika koje nije bilo moguće unaprijed
predvidjeti i oprihodovati. Pad tečaja USD u odnosu na kunu iznosio je 21 posto.
Prilikom ugovaranja novogradnji, koje su isporučene u 2005., tečaj za 1 USD
iznosio je 7,48 kuna, dok je prilikom isporuke novogradnji tečaj za 1 USD
iznosio 5,90 kuna. Isto tako višestruko povećanje cijene čelika povećalo je
troškove izgradnje brodova u 2005. godini za 11.830.000,00 USD.
Osim toga jedan dio gubitka odnosi se na buduće troškove i to za predviđene
gubitke po gradnjama koje se isporučuju u 2006. u iznosu od 75.452.000,00 kuna,
što znači da tako iskazani troškovi neće teretiti poslovanje u 2006.
Da bi riješili uzroke koji su doveli poduzetnika u gubitak u 2005. i to zbog
stalnog trenda pada tečaja USD s jedne strane i visokog rasta cijene čelika s
druge strane, u novim ugovorima poduzetnik Uljanik Brodogradilište d.d. ugovara
valutnu klauzulu s obzirom na odnos tečaja USD i eura, te klauzulu da promjena
cijene čelika tereti kupca.
Prethodno navedenim računovodstvenim iskazivanjem poslovnog rezultata u 2005.
kao i novim pristupom prilikom ugovaranja novogradnji, poduzetnik je poslovanje
u 2006. započeo s dobitkom, što znači da je poslovna politika poduzetnika dobro
postavljena i da će već u 2006. poduzetnik ostvariti pozitivan rezultat iz
poslovanja.
U Tablici 2. prikazana je struktura ostvarenih prihoda iz koje je vidljivo da se
prihodi poduzetnika Uljanik Brodogradilišta d.d. u najvećem dijelu odnose na
ostvarene prihode na inozemnom tržištu, koji u strukturi poslovnih prihoda za
2003. godinu iznose 84 posto, za 2004. iznose 80 posto, a u 2005. iznose 89
posto. Navedeni omjeri upućuju na to da je poslovanje poduzetnika orijentirano
na inozemno tržište, a takav se odnos nastavlja i u razdoblju od I.-V. 2006.
Također u promatranom razdoblju od 2003. do 2005., poslovni prihodi sudjeluju s
oko 95 posto, u odnosu na ukupni prihod, što nesumnjivo pokazuje da je povećanje
ukupnog prihoda neposredno u korelaciji s povećanjem prihoda s osnovne
djelatnosti.

*Tablica 2.* STRUKTURA UKUPNOG PRIHODA ZA RAZDOBLJE 2003.-2005. I I. – V. 2006. U
KUNAMA

|  |  |  |  |  |  |  |  |
| --- | --- | --- | --- | --- | --- | --- | --- |
| Rb | Opis | Ostvareno  2003. | Ostvareno  2004. | Ostvareno  2005. | Ostvareno    I. – V. 2006. | Indeks 05/03 | Indeks    05/04 |
| 1. | Domaće tržište | 12.502.197 | 10.878.257 | 13.893.367 | 9.869.974 | 111,13 | 127,71 |
| 2. | Inozemno tržište | 1.077.607.450 | 1.044.449.459 | 1.269.739.517 | 571.969.754 | 117,83 | 121,57 |
| 3. | Prihod od kompenzacija, subvencija | 174.471.345 | 166.700.144 | 126.938.464 | 55.037.364 | 72,76 | 76,15 |
| 4. | Ostali poslovni prihod | 20.379.506 | 82.505.167 | 12.168.270 | 17.685.485 | 59,71 | 14,75 |
| 5. | Poslovni prihod(1+2+3+4) | 1.284.960.500 | 1.304.533.027 | 1.422.739.618 | 654.562.577 | 110,72 | 109,06 |
| 6. | Financijski prihod | 104.921.976 | 60.854.194 | 69.595.078 | 28.276.180 | 66,33 | 114,36 |
| 7. | Izvanredni prihod | 0 | 0 | 0 | 0 | 0 | 0 |
| 8. | Ukupni prihod(5+6+7) | 1.389.882.476 | 1.365.387.221 | 1.492.334.697 | 682.838.758 | – | – |

Za financiranje poduzetnik Uljanik Brodogradilište d.d., osim
vlastitih sredstava, koristi i tuđe izvore u obliku kratkoročnih i dugoročnih
kredita poslovnih banaka i institucija. Na dan 31. prosinca 2005. ukupni
dugoročni krediti banaka iznose 121.880.000 kuna, a kratkoročni krediti banaka
iznose 241.358.000 kuna.
U Tablici 3. prikazani su krediti poduzetnika odobreni bez državnih jamstava,
što upućuje na činjenicu da poduzetnik može na financijskom tržištu realizirati
kredite putem komercijalnih banaka bez državnih jamstva. Poduzetnik je većinu
kredita otplatio, što ukazuje na činjenicu da poduzetnik uredno podmiruje svoje
kreditne obveze.

*Tablica 3.* FINANCIJSKI KREDITI BEZ DRŽAVNOG JAMSTVA

|  |  |  |  |  |
| --- | --- | --- | --- | --- |
| Rb. | Banka kreditor | Iznos u USD | Iznos u  kunama\* | Kamatna stopa |
| 1. | \*\*\* | \*\*\* | \*\*\* | \*\*\* |
| 2. | \*\*\* | \*\*\* | \*\*\* | \*\*\* |
| 3. | \*\*\* | \*\*\* | \*\*\* | \*\*\* |
| 4. | \*\*\* | \*\*\* | \*\*\* | \*\*\* |
| 5. | \*\*\* | \*\*\* | \*\*\* | \*\*\* |
| 6. | \*\*\* | \*\*\* | \*\*\* | \*\*\* |
| 7. | \*\*\* | \*\*\* | \*\*\* |  |

\* tečaj USD na dan 31.12.2005. godine po srednjem tečaju HNB
iznosio je 1 USD = 6,233626 kuna
Od navedenih kredita, aktivni su još jedino krediti \*\*\*. Rok dospijeća kredita
od \*\*\* je \*\*\*, a kredit od \*\*\* dospijeva na naplatu \*\*\*.
U knjizi narudžba na dan \*\*\* poduzetnik Uljanik Brodogradilište d.d. ima
ugovorenih \*\*\* brodova u ukupnoj vrijednosti od \*\*\*. Kapacitet poduzetnika u
potpunosti je popunjen do \*\*\*, a isporuke brodova vrše se na točno ugovoren rok.
Temeljem ugovorenih novogradnji izrađen je i plan poslovanje poduzetnika Uljanik
Brodogradilište d.d., za razdoblje od 2006. do 2009. što je prikazano u Tablici
4.

*Tablica 4.* PLAN RAČUNA DOBITI I GUBITKA ZA RAZDOBLJE 2006.-2009. U 000 KUNA

|  |  |  |  |  |  |
| --- | --- | --- | --- | --- | --- |
| Rb. | Opis | Plan za 2006. | Plan za 2007. | Plan za 2008. | Plan za 2009. |
| 1. | Poslovni prihod | \*\*\* | \*\*\* | \*\*\* | \*\*\* |
| 2. | Poslovni rashod | \*\*\* | \*\*\* | \*\*\* | \*\*\* |
| 3. | Razlika (1-2) | \*\*\* | \*\*\* | \*\*\* | \*\*\* |
| 4. | Financijski prihod | \*\*\* | \*\*\* | \*\*\* | \*\*\* |
| 5. | Financijski rashod | \*\*\* | \*\*\* | \*\*\* | \*\*\* |
| 6. | Razlika (4-5) | \*\*\* | \*\*\* | \*\*\* | \*\*\* |
| 7. | Ukupni prihodi | \*\*\* | \*\*\* | \*\*\* | \*\*\* |
| 8. | Ukupni rashod | \*\*\* | \*\*\* | \*\*\* | \*\*\* |
| 9. | Dobit / gubitak | \*\*\* | \*\*\* | \*\*\* | \*\*\* |

Iz financijskog plana poslovanja, a s obzirom na planirane
završetke novogradnji, Uljanik Brodogradilište d.d. bi trebao, bez obzira na
iskazani gubitak u 2005., nastaviti s trendom pozitivnog poslovanja, što znači
da dosadašnja likvidnost poduzetnika neće biti narušena ni u budućem razdoblju.

*2.4. Tehnološka obnova poduzetnika*

Poduzetnik Uljanik Brodogradilište d.d. u suradnji s njemačkom tvrtkom IMG
izradio je 1997. projekt pod nazivom »Modernizacija Uljanik Brodogradilišta –
Tehnička studija« kojom se planira modernizacija brodogradilišta u tri faze, s
ukupnim iznosom približno od 60.000.000,00 USD (oko 47.400.000 eura) čime bi se
znatno poboljšala opremljenost brodogradilišta. Iste godine poduzetnik Uljanik
Brodogradilište d.d. započelo je s tehnološkom obnovom (tzv. nulta faza)
kupovinom plazma rezačica i pjeskarice iz vlastitih sredstava.
Prva faza tehnološke obnove brodogradilišta započela je 1998. pri čemu su
korištena sredstva iz odobrenih kreditnih linija financijskih institucija
Kreditanstalt fur Wiederaufbau i Banco Ambrosiano Veneto u iznosu od
18.894.798,45 eura.
Budući su za dovršetak prve faze modernizacije bila potrebna dodatna ulaganja u
dopunsku opremu i izgradnju nove proizvodne hale, poduzetnik je 2002. godine
sklopio s HBOR-om Ugovor o kreditu na iznos od 8.500.000 eura. Kreditna sredstva
djelomično su odobrena iz sredstava Europske investicijske banke, a djelomično
iz sredstava HBOR-a.
Dosadašnja ulaganja u modernizaciju brodogradilišta mogla bi se učiniti
efikasnijima s dodatnom opremom i građevinskim zahvatima ukupne vrijednosti oko
9.000.000 eura.
HBOR je izrazio spremnost za financijsko praćenje poduzetnika Uljanik
Brodogradilište d.d. u nastavku tehnološke obnove sredstvima iz Programa
kreditiranja razvitka gospodarskih djelatnosti, kreditom od 9.000.000 Eura, uz
nepromjenjivu kamatnu stopu od 4 posto godišnje i tromjesečnu otplatu kredita na
deset godina uključujući poček od dvije godine. Jedno od osiguranja povrata
kredita je jamstvo Vlade Republike Hrvatske.
Za navedeni kredit i državno jamstvo, poduzetnik Uljanik Brodogradilište d.d.
mora u korist Državnog proračuna platiti proviziju od 0,5 posto vrijednosti
kredita, što iznosi \*\*\*. U ime naknade za obradu kredita, poduzetnik će HBOR-u
uplatiti 0,25 posto ukupnog iznosa kredita, odnosno \*\*\*.

*Tablica 5.* STRUKTURA ULAGANJA U OSNOVNA SREDSTVA

|  |  |  |  |  |  |
| --- | --- | --- | --- | --- | --- |
| Broj | Stavka | 2005. | 2006. | ukupno | postoci |
| 1 | 2 | 3 | 4 | 5=3+4 | 6 |
| 1. | \*\*\* | \*\*\* | \*\*\* | \*\*\* | \*\*\* |
| 1.1. | \*\*\* | \*\*\* | \*\*\* | \*\*\* | \*\*\* |
| 1.1.1. | \*\*\* | \*\*\* | \*\*\* | \*\*\* | \*\*\* |
| 1.1.2. | \*\*\* | \*\*\* | \*\*\* | \*\*\* | \*\*\* |
| 1.1.3. | \*\*\* | \*\*\* | \*\*\* | \*\*\* | \*\*\* |
| 1.1.4. | \*\*\* | \*\*\* | \*\*\* | \*\*\* | \*\*\* |
| 1.1.5. | \*\*\* | \*\*\* | \*\*\* | \*\*\* | \*\*\* |
| 1.1.6. | \*\*\* | \*\*\* | \*\*\* | \*\*\* | \*\*\* |
| 1.2. | \*\*\* | \*\*\* | \*\*\* | \*\*\* | \*\*\* |
| 1.2.1. | \*\*\* | \*\*\* | \*\*\* | \*\*\* | \*\*\* |
| 1.2.2. | \*\*\* | \*\*\* | \*\*\* | \*\*\* | \*\*\* |
| 1.2.3. | \*\*\* | \*\*\* | \*\*\* | \*\*\* | \*\*\* |
| 1.2.4. | \*\*\* | \*\*\* | \*\*\* | \*\*\* | \*\*\* |
| 1.2.5. | \*\*\* | \*\*\* | \*\*\* | \*\*\* | \*\*\* |
| 2. | \*\*\* | \*\*\* | \*\*\* | \*\*\* | \*\*\* |
| 2.1. | \*\*\* | \*\*\* | \*\*\* | \*\*\* | \*\*\* |
| 2.2. | \*\*\* | \*\*\* | \*\*\* | \*\*\* | \*\*\* |
| 2.3. | \*\*\* | \*\*\* | \*\*\* | \*\*\* | \*\*\* |
| 2.4. | \*\*\* | \*\*\* | \*\*\* | \*\*\* | \*\*\* |
| 2.5. | \*\*\* | \*\*\* | \*\*\* | \*\*\* | \*\*\* |
| 2.6. | \*\*\* | \*\*\* | \*\*\* | \*\*\* | \*\*\* |
| 3. | \*\*\* | \*\*\* | \*\*\* | \*\*\* | \*\*\* |
| 3.1. | \*\*\* | \*\*\* | \*\*\* | \*\*\* | \*\*\* |
| 3.2. | \*\*\* | \*\*\* | \*\*\* | \*\*\* | \*\*\* |
|  | \*\*\* | \*\*\* | \*\*\* | \*\*\* | \*\*\* |

U tablici 5. prikazana je struktura ulaganja u osnovna
sredstva poduzetnika Uljanik Brodogradilište d.d. Iz navedenog je vidljivo kako
će se sredstva dobivena kreditom HBOR-a uložiti u građevinske radove i opremu
potrebnu za daljnji proces modernizacije.

3. ODLUKA VIJEĆA ZA ZAŠTITU TRŽIŠNOG NATJECANJA

3.1. Vijeće za zaštitu tržišnog natjecanja (u daljnjem tekstu: Vijeće)
razmatralo je zahtjev Ministarstva na svojoj 67. sjednici, održanoj 7. rujna
2006.
Pri donošenju odluke, Vijeće je uzelo u obzir sve dostavljene isprave i podatke,
te rezultate provedenih pravnih i ekonomskih analiza.
Vijeće je u konkretnom slučaju najprije trebalo utvrditi predstavlja li državno
jamstvo iz Prijedloga Odluke Vlade RH državnu potporu iz članka 3. stavka 1. ZDP-a,
odnosno je li u konkretnom slučaju riječ o transferu ili smanjenju državnih
sredstava; daje li pred­loženo državno jamstvo poduzetniku potporu koja donosi
ekonomsku prednost koju isti ne bi ostvario kroz svoje redovno i normalno
poslovanje; dodjeljuje li se državno jamstvo korisniku na selektivnoj osnovi, te
postoji li time mogućnost narušavanja tržišnog natjecanja davanjem prednosti na
tržištu korisniku državne potpore osobito u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz
Sporazuma o stabilizaciji i pridruživanju (»Narodne novine – Međunarodni
ugovori« broj 14/01, 14/02, 1/05 i 7/05; dalje SSP).
U većini slučajeva davanje državnog jamstva predstavlja potporu korisniku
državnog jamstva, jer je na taj način korisnik kredita na financijskom tržištu u
mogućnosti pribaviti financijska sredstva pod uvjetima koji su povoljniji od
uobičajenih (niža kamatna stopa, smanjen iznos danih instrumenata za osiguranje
otplate kredita itd.).
3.2. Vijeće je u konkretnom predmetu prilikom ocjene predstavlja li državno
jamstvo poduzetniku Uljanik Brodogradilište d.d. državnu potporu, primijenilo
članak 74. stavak 1. Uredbe, odnosno ocjenjivalo jesu li kumulativno ispunjeni
uvjeti iz navedenog članka koje treba ispuniti da se državno jamstvo ne smatra
državnom potporom.
Temeljem navedenog, Vijeće je utvrdilo sljedeće:
3.2.1. Uljanik Brodogradilište d.d. u ovom trenutku nije poduzetnik u
financijskim teškoćama. Naime, poduzetnikom u teškoćama iz članka 16. stavak 2.
smatra se poduzetnik koji nije sposoban vlastitim sredstvima ili sredstvima koje
može pribaviti od svojih vlasnika ili vjerovnika zaustaviti negativna kretanja
poslovanja.
Prema dostavljenom financijskom izvješću o poslovanju utvrđeno je kako je
poduzetnik Uljanik Brodogradilište d.d. u 2003. i 2004. ostvario dobit iz
poslovanja.
Gubitak u poslovanju iz 2005. nastao je kao posljedica znatnog povećanja
troškova proizvodnje u odnosu na kalkulativne troškove do kojih je došlo radi
naglog povećanja cijene čelika i nepovoljnog tečaja valute u kojoj su ugovarane
gradnje brodova (USD u odnosu na euro i kunu). Nadalje, računovodstveno iskazani
gubitak u sebi sadrži i troškove budućeg razdoblja a što znači da će u navedenim
razdobljima poduzetnik imati manje rashode poslovanja.
Bez obzira na navođenje uzroka iskazanog gubitka u 2005. od strane poduzetnika,
a koji se mogu smatrati rizikom poslovanja na tržištu, uvidom u dostavljenu
dokumentaciju utvrđeno je kako korisnik državnog jamstva, poduzetnik Uljanik
Brodogradilište d.d., uredno posluje i izvršava sve svoje ugovorne obveze te da
ostvareni gubitak iz 2005. ne znači da se poduzetnik smatra poduzetnikom u
teškoćama. Iz rečenog proizlazi kako poduzetnik Uljanik Brodogradilište d.d.
nije u financijskim teškoćama u smislu članka 16. stavak 2. Uredbe, te je
ispunjen uvjet iz članka 74. stavka 1. alineje 1. Uredbe.
3.2.2. Prema podacima iz dostavljene dokumentacije proizlazi kako poduzetnik
Uljanik Brodogradilište d.d. može samostalno i bez posredovanja države osigurati
znatan dio obrtnih sredstava putem poslovnih banaka. Poduzetnik stabilno
posluje, njegova realizacija poslovanja je u okviru planiranih veličina, te
poduzetnik udovoljava kriterijima poslovne i kreditne sposobnosti.
U svojem dosadašnjem poslovanju poduzetnik je koristio i kredite poslovnih
banaka koji nisu bili uvjetovani izdavanjem državnog jamstva.
Stoga je Vijeće zaključilo kako poduzetnik na financijskom tržištu mogao dobiti
zajam (kredit) po tržišnim uvjetima bez posredovanja države, te da je ispunjen
uvjet iz članka 74. stavka 2. alineje 2. Uredbe.
3.2.3. Nadalje Vijeće je utvrdilo da je u konkretnom slučaju državno jamstvo
povezano s određenom financijskom transakcijom (ugovorom o kreditu s HBOR-om,
opisanim u točki 2.1. obrazloženja ovog rješenja), te da je ograničeno po visini
i vremenu trajanja, te je zaključeno da je ispunjen uvjet iz članka 74. stavak
2. alineje 3. Uredbe.
3.2.4. Uvidom u Prijedlog Odluke o davanju državnog jamstva HBOR-u za
kreditiranje nastavka tehnološke obnove poduzetnik Uljanik Brodogradilišta d.d.
u iznosu od 7.200.000 eura pokriveno je 80 posto ukupne kreditne obveze, pa je
Vijeće zaključilo je da je ispunjen uvjet iz članka 74. stavka 1. alineje 4.
Uredbe.
3.2.5. Tržišna cijena jamstva predstavlja rizik Republike Hrvatske prilikom
dodjele državnog jamstva, te za takav rizik normalno se obračunava odgovarajuća
premija.
Prilikom dodjele financijskih državnih jamstava Republika Hrvatska obračunava,
temeljem članka 27. Zakona o izvršavanju Državnog proračuna Republike Hrvatske
za 2006. godinu (»Narod­ne novine« 148/05) jedinstvenu premiju od 0,5 posto na
ukupnu vrijednost jamstva.
S obzirom da, prema pismenom očitovanju banaka u Republici Hrvatskoj tržišna
cijena jamstva ovisi o bonitetu klijenta, utvrđeno je da obračunata premija od
0,5 posto na ukupnu vrijednost državnog jamstva, vjerojatno, ne predstavlja u
potpunosti i tržišnu cijenu jamstva, ali zbog nepostojanja stvarnih podataka o
procjeni rizika prilikom dodjele državnog jamstva Vijeće je zaključilo da je
uvjet iz članka 74. stavak 1. alineje 5 Uredbe ispunjen.
Sukladno svemu navedenom, Vijeće je zaključilo kako u konkretnom slučaju državno
jamstvo iz Prijedloga Odluke o davanju državnog jamstva Hrvatskoj banci za
obnovu i razvitak za kreditiranje nastavka tehnološke obnove Uljanik
Brodogradilišta d.d. ne predstavlja državnu potporu, jer ispunjava sve uvjete iz
članka 74. stavak 1. Uredbe, te je odlučeno kao u izreci ovog rješenja.
Sukladno odredbi članka 18. ZDP-a u svezi s člankom 13. stavak 4. ZDP-a, ovo
rješenje Agencije objavit će se u »Narodnim novinama«.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2006-02/25
Urbroj: 580-03-06-54-21
Zagreb, 7. rujna 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 116/2006-2610
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)